خلجی سۇلطانلارین کؤکو اوْرتا آسیانین تۆرک ائللریندن اوْلان خلجلردن دیر. خلج تۆرکلری اۆچونجو هیجری یۆز ایللرده سیستان، هیند، کشمیر و عجم عیراقدا گؤروشورلر و بو توپراقلارین سیاسی حیاتیندا بؤیوک ایزلر بۇراخیرلار. خلجلرین یاشادیغی یئرلره گؤره اصطخری بئله یازیر: "خلجلر، تۆرکلردن بیر نوع‌دورلار و گئچمیشدن بو توپراغا دۆشوبلر. هیندوستان ایله سیستان اورتاسیندا اوتراق ائدیبلر. تۆرک یاشاییشیندا و گئییمینده‌دیرلر و تۆرک دیلینده دانیشارلار."